KIRJALLINEN KYSYMYS P-2362/02

esittäjä(t): Charles Tannock (PPE-DE) komissiolle

(24. heinäkuuta 2002)

Aihe: Ison-Britannian hallituksen ehdotukset Lontoon metrojärjestelmän suhteen ja niiden yhdenmukaisuus julkisia hankintoja ja valtiontukia koskevien EY:n säännösten kanssa

Ison-Britannian hallitus on ilmoittanut uudistavansa Lontoon metrojärjestelmän julkisen ja yksityisen rahoituskumppanuuden avulla. Tähän sisältyy kaupungin liikennelaitoksen alaisen yrityksen LUL:n (London Underground Limited) huhtikuussa 2000 käynnistämä tarjouskilpailumenettely. Hankkeessa aineellinen omaisuus ja infrastruktuuri, myös junakalusto, vuokrattaisiin kahdelle yksityiselle yritysryhmälle 30 vuodeksi, mutta operaattori jäisi uuden elimen TfL:n (Transport for London) alaiseksi julkiselle sektorille. TfL on vaaleilla valitun Lontoon alueen paikallishallinnon poliittisessa valvonnassa. Hankkeen arvo seuraavien 30 vuoden aikana on vuoden 2001 hinnoissa arvioituna noin 45 miljardia euroa, mikä on yksi kaikkien aikojen suurimpia julkisia hankintoja Euroopassa. Lontoon metron omaisuus jaettiin kolmen infrastruktuuriyrityksen kesken ja siirrettiin parhaiksi arvioidut tarjoukset tehneille yritysryhmille (Tubelines ja Metronet) 8. toukokuuta 2002, sillä edellytyksellä, että Ison-Britannian turvahyväksyntäsäännökset täyttyvät ja että EU:n fuusio- ja valtiontukisäännökset sen sallivat. EU hyväksyi kilpailusäännösten mukaisen fuusion 24. kesäkuuta 2002 (asia Comp/M 2694).

TfL takaa LUL:n sopimusvelvoitteet ja huolehtii niiden toteuttamisesta. TfL on kuitenkin esittänyt valituksen komissiolle julkisia hankintoja ja valtion tukia koskevien EU:n säännösten rikkomisesta. Valituksen mukaan sopimukset eivät täytä toimiluvan tunnusmerkkejä, koska LUL maksaa infrastruktuuriyhtiöille, jolloin asia kuuluu direktiivin 93/38/ETY(1) (yleishyödylliset palvelut) soveltamisalaan ja koska parhaina pidettyjen tarjoajien valinnan jälkeiset jatkoneuvottelut lisäsivät sopimuksen arvoa merkittävästi ja vähensivät siihen liittyviä riskejä yli 10 prosentilla (Metronetin tarjouksen arvioidaan olevan noin 3 miljardia euroa, ks. asian Comp/M 2694 69 kohta). Tällöin tarjouskilpailu olisi pitänyt uusia kaikkien alkuperäisten tarjoajien kesken, kuten yleishyödyllisiä palveluja koskevan direktiivin 4 artiklassa todetaan.

TfL väittää myös, että LUL on rikkonut kyseisen direktiivin 34 artiklaa, koska se ei ole käyttänyt asianmukaisia menetelmiä taloudellisesti edullisimman tarjouksen arvioimiseksi. Menettelyä hankaloittavat väitetyt valtiontukisääntöjen rikkomiset, jotka suosivat voittaneita tarjoajia ja syrjivät kilpailijoita siinäkin tapauksessa, että tuki on Ison-Britannian hallituksen ilmoituksen mukaan sallittua.

Komissaari Bolkestein ilmoitti vastustavansa julkisten hankintojen yhteydessä kaikkia sellaisia kilpailun vääristymiä, joissa valitut tarjoajat voivat muuttaa tarjouksensa keskeisiä osia ja siten vaarantaa tasa-arvoisen kohtelun periaatteen ja julkisista tarjouskilpailuista saatavan taloudellisen hyödyn. Aikooko komissio käynnistää kiireellisen tutkimuksen näistä väitetyistä unionin oikeuden rikkomisista?

(1) EYVL L 199, 9.8.1993, s. 84.

Frederik Bolkesteinin komission puolesta antama vastaus

(4. syyskuuta 2002)

Komissio tutkii parhaillaan Yhdistyneen kuningaskunnan toimittamia tietoja yhdessä komissiolle tehtyjen valitusten kanssa, jotka koskevat Lontoon metrojärjestelmän julkiseen ja yksityiseen rahoituskumppanuuteen liittyviä valtiontukia ja julkisiin hankintoihin liittyviä näkökohtia.

Komissio saattaa tutkimuksensa päätökseen, kun se on saanut kaikki kyseisen asian arvioimiseksi tarvittavat tiedot.

Komissio ilmoittaa aikanaan tarkastelunsa tulokset arvoisalle parlamentin jäsenelle.